*Ti atyátoktól, az ördögtől származtok, és atyátok kívánságait akarjátok teljesíteni. Embergyilkos volt kezdettől fogva, és nem állt meg az igazságban, mert nincs benne igazság. Amikor a hazugságot szólja, a magáéból szól, mert hazug, és a hazugság atyja.* (Jn 8,44)

A legpontosabb leírás mindannyiunk ellenségéről, a Sátánról. Embergyilkos: az élet ellensége. Az élet forrása a Mindenható Isten, ez a támadás tehát közvetlenül Isten ellen irányul. Az ördög nem férkőzhet Isten közelébe ezért teremtményeit, az embereket támadja.

Igazság nincs benne. Az Igazság maga Isten, az Ő közelében nem lehet mert lázadása miatt végleg el kellett hagynia a mennyet.

Folyamatosan hazudik, mert csak ez tud kijönni belőle. Ez egy nagyon fontos felismerés: mindig hazudik, amikor kérdez, akkor is. Már a kérdésével kétséget akar támasztani. Ezt tudnunk kell, és ennek ellene kell állni a Biblia felszólítása alapján.

A legegyszerűbb az ellenállás akkor, ha teljesen átadom magam Jézusnak. Ő él bennem, ismeri az ellenség támadási módszereit és időben figyelmeztet erre. Ezután az én feladatom, hogy ellenálljak, ne dőljek be a becsapásának. Mindezt Jézus viszi véghez bennem és általam. Ez az igazi áldás! *Vadon Gyula*